*Το Βήμα*, 21.3.1958

Μην αφεθή εις τον χρόνον η λύσις του Κυπριακού

Σειρά άρθρων του κ. Χρ. Δ. Λαμπράκη – 5

Ένα από τα ουσιώδη θέματα των προσεχών εκλογών θα είναι, δυστυχώς, και το Κυπριακόν. Και λέγομεν δυστυχώς, διότι φοβούμεθα μήπως, επάνω εις τον πυρετόν της εκλογικής μάχης, συρθή ασκόπως εις τα πεζοδρόμια ένα εθνικόν ζήτημα ιδιαιτέρως ευπρόσβλητον και συνδεδεμένον με τας αφαντάστους θυσίας και το αίμα ενός Ελληνικού πληθυσμού. Θα ήτο φυσικόν ν’ αποτελέσουν αντικείμενον προεκλογικού αγώνος αι διαφοραί τας οποίας έχουν να επιλύσουν μεταξύ των αι πολιτικαί παρατάξεις, επί του ιδεολογικού ή του στενώς πολιτικού πεδίου. Το να επιχειρηθή όμως ανταλλαγή διαξιφισμών και κατηγοριών επί εθνική ανυποληψία ή επί «προδοσία του ιερού αγώνος» με παράλληλον πλειοδοσίαν υπερεθνικοφροσύνης θα απετέλει εκτράχυνσιν που θα έκαμνε κάθε Έλληνα να δυσφορήση: ΟΛΟΚΛΗΡΗ η Ελλάς επιδιώκει την Ένωσιν με την Κύπρον, ΟΛΑ τα πολιτικά κόμματα πιστεύουν εις την ιερότητα αυτού του σκοπού και καλόν θα ήτο αι εκλογαί να μην γίνουν αφορμή ασχημιών, την στιγμήν μάλιστα που ο εχθρός ευρίσκεται επί θύραις, που ο λαός μιας Ελληνικής νήσου υποφέρει τα όσα υποφέραμε και εμείς υπό μίαν άλλην κατοχήν, την στιγμή που το Κυπριακόν ζήτημα περνά μίαν φάσιν τόσον δραματικήν και δυσχερή.

Ας εξηγηθώμεν όμως· δεν εννοούμεν ότι, και προεκλογικώς ακόμη, δεν ημπορεί να συζητηθή το Κυπριακόν. Εάν όλα τα κόμματα επιδιώκουν τον ίδιον σκοπόν – και έχουν πράγματι τάξει ως σκοπόν των την ανένδοτον εμμονήν εις το αίτημα της *αυτοδιαθέσεως* – όμως δεν τον επιδιώκουν όλα με τον αυτόν τρόπον. Το να ζητηθή λοιπόν ο πλήρης παραμερισμός του θέματος, θα ισοδυναμούσε με μιαν εύκολον και αναξίαν *υπεκφυγήν*. Διότι ακριβώς την ώραν της εκλογικής αναμετρήσεως, ένας λαός σταθμίζει τας αρχάς και τα προγράμματα που του υποβάλλονται και φυσικόν είναι να έχουν το προβάδισμα τα ζητήματα που τον θίγουν βαθύτερα. Εκείνο, επομένως, που αποτελεί χρέος των κομμάτων είναι να μετατοπίσουν την προσοχήν των εις τον *χειρισμόν* και όχι εις την εθνικοφροσύνην ή μη των αντιπάλων. Ο Ελληνικός λαός δεν θα συνεχώρει, εδώ, μίαν τόσον ψυχοφθόρον πολιτική.

Προτού φθάση η στιγμή των συνθημάτων και της εκλογικής μάχης, είναι χρέος του πολιτικού κόσμου, αλλά νομίζομεν και του Τύπου, να βοηθήσουν την Κοινή Γνώμη να αντιληφθή την εκτροπήν που επήρε το Κυπριακόν ζήτημα, και να την πείσουν, ότι η σημερινή αποτελμάτωσις των διπλωματικών συζητήσεων μας έχει φέρει εις ένα σημείον δυσκολώτατον, ναι, αλλ’ από το οποίον ημπορεί ακόμη να ξεφύγωμεν. Αν υπήρχαν Έλληνες που να ησθάνοντο ψυχικήν κόπωσιν από την στασιμότητα και το λίμνασμα του διπλωματικού αγώνος, μία σαφεστέρα εικών του τι ακριβώς συμβαίνει και τι είναι δυνατόν να γίνη, θα τους εδραίωνε ασφαλώς την πεποίθησιν, ότι το χυμένο αίμα, οι ξερριζωμένες ζωές τόσων νέων Ελλήνων, δεν ημπορεί να μείνουν μία προσπάθεια χωρίς ουσιαστικόν αντίκτυπον, μία θυσία δίχως νόημα.

Ένα και μόνον γεγονός αρκεί υπέρ παν άλλο διά να δείξη και να ολοκληρώση το μέγεθος της *διαστροφής* που υπέστη το ζήτημα της Κύπρου, αφότου ο λαός της νήσου διετύπωσε το αίτημα της AΥΤΟΔΙΑΘΕΣΕΩΣ του. Το γεγονός αυτό είναι ότι τόσον η Κοινή Γνώμη της Ελλάδος, όσον και η διπλωματία της, ευρίσκoνται ενώπιον μιας νέας καταστάσεως που δεν είχαν προβλέψει και της οποίας τα επακόλουθα ίσως ακόμη να μην έχουν σταθμίσει. Συγκεκριμένως, ωρισμένοι Σύμμαχοί μας, μας ζητούν να αντιμετωπίσωμε την διχοτόμησιν της Κύπρου όχι πλέον ως εκβιαστικήν απειλήν – όπως προεβλήθη κατ’ αρχάς – αλλ’ ως *πολιτικήν πραγματικότητα*. Οι Τούρκοι μάλιστα βεβαιώνουν, επισήμως σχεδόν, ότι η πραγματικότης αυτή εξέφυγε πλέον από το στάδιον του σχεδίου και αποτελεί την «λύσιν», επί της οποίας συνεφώνησαν ήδη η Μεγάλη Βρεττανία και η Τουρκία.

Η διαστροφή αυτή δεν έγινε τυχαίως. Τι επιζητούν, λοιπόν, οι Άγγλοι και οι Τούρκοι όταν παρουσιάζουν εις τον αγωνιζόμενον λαόν της Κύπρου και εις την ελληνικήν διπλωματίαν την πρόκλησιν της ΔΙΧΟΤΟΜΗΣΕΩΣ;

Απλούστατα να τους κάμουν να παραδεχθούν «ρεαλιστικώς», ότι είναι ανάγκη να σπεύσουν εγκαίρως διά να αποφύγουν την αγγλοτουρκικήν λαβίδα. Και διά να παρακάμψουν τον κίνδυνον αυτόν, να στραφούν προς λύσεις αι οποίαι δεν θα παρέβλαπτον τα συμφέροντα ουδενός τρίτου. Με άλλα λόγια, επιδιώκουν όπως, προ της απειλής της διχοτομήσεως, αχθούν Έλληνες και Κύπριοι εις την παραίτησιν της φυσικής λύσεως της Ενώσεως· εις την επ’ αόριστον εγκατάλειψιν του αιτήματος της αυτοδιαθέσεως· εις την ανάγκην να «παραχωρήσουν» εις τον δυνάστην της νήσου το γνώριμον σχήμα της θεσπισμένης *αποικιακής αυτοδιοικήσεως*. Κατ’ αυτόν τον τρόπον ελπίζουν να επιτύχουν την ειρηνικήν πίστωσιν χρόνου, την οποίαν οι ειδικοί και τεχνικοί της Μεγάλης Βρεττανίας κρίνουν αναγκαίαν διά να εφαρμόσουν το κατεστρωμένον κωμικοτραγικό πρόγραμμα του *αφελληνισμού* και της «Μαλτεζοποιήσεως» της Κύπρου.

Φυσικά, θα πρέπει να σταματήση ο αγών των Κυπρίων διά την ελευθερίαν των, να τεθούν εκποδών οι αγωνισταί και οι φυσικοί ηγέται του λαού, όλα δε αυτά με προοπτικήν να τεθούν οι ηνωμένοι Κύπριοι μέσα εις τα σχήματα μιας προσχεδιασμένης εθνικής διασπάσεως, γινόμενοι συνεργοί του εθνικού ευνουχισμού των. Και η Ελλάς, «λείχουσα τας πληγάς της», να αποτραβηχθή από την περιπέτειαν εις την οποίαν ανεμίχθη, θέλουσα να βοηθήση τους Κυπρίους εις τον απελευθερωτικόν των αγώνα.

Έτσι ημπορεί να διαγραφή, εις γενικάς γραμμάς, το αγγλοτουρκικόν σχέδιον, το οποίον βασίζεται, όπως αντιλαμβάνεται καθείς, επί της δημιουργίας κλίματος φοβίας, κοπώσεως και πνεύματος *απαισιοδοξίας*.

Λησμονούν όμως ότι αν εύκολα ημπορή κανείς να διευθετήση εδαφικάς διαφοράς και να συμβιβασθή επί θεμάτων υλικών, αντιθέτως εις τα εθνικά ιδανικά συμβιβασμοί δεν χωρούν.

Αλλά την πλέον απροσδόκητον και δυσάρεστον συμπλήρωσιν της διαστροφής, μας την έδωσαν αι αλλεπάλληλοι ενέργειαι και προειδοποιήσεις, με τας οποίας εκδηλώνει κατά κόρον την δυσφορίαν του ο αμερικανικός παράγων. Και είναι φυσικόν να διαισθάνεται ο Ελληνικός λαός με το ένστικτό του ότι η στάσις των πέραν του Ατλαντικού συμμάχων μας έχει *ζωτικήν βαρύτητα* διά την Ελλάδα. Βεβαίως εις όλην αυτήν την οδυνηράν ιστορίαν της αδιαφορίας της Ουάσιγκτον και της εξανεμίσεως της αρχικής «συμπαθείας» απέναντί μας, φαίνεται ολοκάθαρα η βρεττανική πίεσις. Με αληθινήν μαεστρίαν, κατώρθωσαν οι Άγγλοι να επηρεάσουν την εκτίμησιν και την κρίσιν των Αμερικανών περί της Ελλάδος. Θα έπρεπεν επίσης να αναζητήσωμεν, με δικαιολογημένην καχυποψίαν, τας συναλλαγάς συμφερόντων που έγιναν μεταξύ των μεγάλων Δυνάμεων, εις αυτήν ακριβώς την περιοχήν της Ανατολικής Μεσογείου. Και προ παντός θα έπρεπε να λογισθή υπεύθυνος και η εξωτερική μας πολιτική γραμμή, η οποία – ετονίσθη ήδη – *συνήργησεν* όπως η Ελλάς, με τους τίτλους της πιστής αφοσιώσεώς της εις τα ιδανικά του ελευθέρου κόσμου, εμφανισθή πλέον ως *επισφαλής σύμμαχος*, ως η αιρετική της συμμαχικής ορθοδοξίας.

Το αποτέλεσμα είναι να έχουν σήμερον παρανοήσει, ως και οι Αμερικανοί, την ουσίαν του θέματος. Αντί της αναζητήσεως μιας λογικής και δικαίας λύσεως, ή, τουλάχιστον, μιας φιλικής και καλοπίστου αντιμετωπίσεως, προσκρούει τώρα η Ελλάς εις απροσδοκήτους αντιδράσεις. Δεν αποκρύπτουν πλέον οι Αμερικανοί ότι αυτή η ενοχλητική φασαρία εκ μέρους της Ελλάδος, διήρκεσε πολύ περισσότερον παντός μέτρου, εξεπέρασε τα όρια του ανεκτού και είναι σκόπιμον να τελειώση συμφώνως προς τους όρους *υποταγής* που μας προσφέρει πάντοτε, υπό διαφορετικάς μορφάς και σχήματα, η Μεγάλη Βρεττανία.

Κατέληξε, λοιπόν, η Αμερικανική διπλωματία εις το συμπέρασμα ότι, προκειμένου να διαλυθούν δήθεν αι... παρεξηγήσεις, πρέπει να τοποθετηθή το όλον πρόβλημα εις το «ψυγείον» δι’ αρκετόν χρόνον. Και κατ’ αυτούς, η μόνη εφικτή σήμερον λύσις θα συνίστατο εις την παραδοχήν της αυτοκυβερνήσεως, προκειμένου η Κύπρος να αποφύγη τους κινδύνους της διχοτομήσεως. Η σκέψις αυτή όμως είναι οδυνηρά γνώριμη!

Μεταθέτοντες επί πλέον το πρόβλημα από του εξωτερικού εις το εσωτερικόν πεδίον, οι Αμερικανοί φρονούν ότι θα ήτο ευκταίον να απέκτα η Ελλάς, με τας εκλογάς εις τας οποίας ερρίφθη αναπάντεχα, μίαν κυβέρνησιν «ισχυράν» και «ανένδοτον» – ανένδοτον όμως έναντι των πιέσεων της Ελληνικής Κοινής Γνώμης και της Κύπρου, αρκετά δε ισχυράν διά να επιβάλλη την *λύσιν του «ψυγείου»*.

Μία κυβέρνησις, τέτοια, όπως την οραματίζονται σήμερα οι Σύμμαχοί μας, ούτε υπήρξεν ποτέ, ούτε δύναται να υπάρξη. Διά να φθάση όμως η διαστροφή του Κυπριακού προβλήματος εις την σημερινήν του φάσιν, επέρασεν από διαδοχικά στάδια, γνωστά εις τον λαόν τόσον της Κύπρου, όσον και της Ελλάδος. Θα ήτο εντροπή να ομιλώμεν περί παραπλανήσεων και παγιδεύσεων των οποίων έπεσε θύμα η διπλωματία μας. Ωστόσον τα αποτελέσματα ομοιάζουν ωσάν να ήσαν σύνθεσις παραπλανητικής προσπαθείας από την μίαν πλευράν και ακατανοήτου προχειρότητος ή αφελείας από την άλλην. Διπλωματικά σχήματα, τα οποία εκ των προτέρων εφαίνοντο ότι μας υπονομεύουν – όπως, λόγου χάριν, αι Τριμερείς Διασκέψεις – εγένοντο αποδεκτά με *ευπιστίαν*, η οποία ωδήγησεν από αλλοιώσεως εις αλλοίωσιν την όψιν του προβλήματος και την θέσιν της Ελληνικής διπλωματίας.

Όσον και αν θεωρούμεν φθοροποιόν και εθνικώς επικίνδυνον την εκτροπήν του προεκλογικού ανταγωνισμού εις αμοιβαίας κατηγορίας επί προδοσία και εθνική αναξιότητι, όμως δεν φθάνομεν και μέχρι του να ζητήσωμεν προεκλογικήν συνεννόησιν των κομμάτων επί του Κυπριακού, διότι, απλούστατα, δεν την θεωρούμεν δυνατήν.

Ασφαλώς όμως είναι διδακτικόν το παράδειγμα των ιδίων μας των αντιπάλων: Δεν δέχονται, φυσικά, οι Άγγλοι την υπερήφανον βεβαίωσιν του δρος Κιουτσούκ ότι είναι αδελφοί εξ αίματος με τους Τούρκους. Παραμένει, εν τούτοις, γεγονός ότι όχι μόνον εις την Μεγάλην Βρεττανίαν, αλλά και εις την Τουρκικήν «δημοκρατίαν», η σύμπραξις και η συντονισμένη άσκησις των ρόλων Κυβερνήσεως και Αντιπολιτεύσεως είναι *παγία και ενεργός*, όταν πρόκειται διά ζητήματα μεγάλου εθνικού συμφέροντος. Αρκεί το προ οφθαλμών παράδειγμα του ελιγμού των Άγγλων Εργατικών προς υποβοήθησιν και ενίσχυσιν της κυβερνήσεως της πατρίδος των εις τα μεγάλα *εθνικά* προβλήματα, όπως λόγου χάριν η εξωτερική πολιτική και, φυσικά, το Κυπριακόν. Ας αποτελέση, λοιπόν, και δι’ ημάς ένα ζωντανόν δίδαγμα καθήκοντος η επί υψηλοτάτου, εθνικού επιπέδου συνεννόησις, και ας αντικρύζωμεν την σημερινήν μας κατάστασιν διά ν’ αντιληφθώμεν τας συνεπείας της παραλείψεως μιας τοιαύτης συνεννοήσεως.

Όμως το Κυπριακόν θέτει εις την Ελλάδα, δι’ άλλην μίαν φοράν, το πρόβλημα της εσωτερικής της οργανώσεως, πολιτικής, διπλωματικής και οικονομικής. Χωρίς αυτήν την προϋπόθεσιν δεν θα είμεθα κράτος *αυτοδύναμον και σεβαστόν*. Και αν δεν το κατορθώσωμεν, δεν υπάρχει καμμία ελπίς ούτε εις το Κυπριακόν να επιτύχωμεν συμπαράστασιν και κατανόησιν. Ένας αναιμικός οργανισμός δεν έχει την δύναμιν να βροντοφωνήση τα δίκαιά του.

Είναι πλάνη να πιστεύη κανείς πως η λογική επιβάλλεται από μόνη της και ότι το δίκαιον θριαμβεύει αυτοδυνάμως.

Τι ημπορεί να γίνη από δω και πέρα; Η προώθησις του Κυπριακού είναι νομίζομεν συνάρτησις της γενικής προσπαθείας, την οποίαν οφείλει να καταβάλη το έθνος μας διά την εξύψωσιν του ελληνικού παράγοντος. Ούτε ο ικανώτερος πολιτικός, ούτε ο ευφυέστερος διπλωμάτης ημπορεί να χειρισθή επιτυχώς ένα ζήτημα τόσον δυσχερές και περίπλοκον – η λύσις του οποίου εξαρτάται από την καλήν θέλησιν και την κατανόησιν τρίτων – όταν στηρίζεται εις όχι πολύ στερεόν βάθρον, όπως είναι το βάθρον της σημερινής Ελλάδος. Το Κυπριακόν θα λυθή κάποτε, και θα λυθή καθ’ όλας τας ενδείξεις *σύμφωνα με τους πόθους του Κυπριακού λαού*. Αλλά η λύσις του θα έλθη ως το τελικόν επιστέγασμα της καθολικής προσπαθείας του Ελληνικού λαού και της ηγεσίας του όπως ξαναδώσουν εις την Ελλάδα την δύναμίν της και την αίγλην της. Εν τω μεταξύ χρέος του πολιτικού κόσμου είναι να διακηρύξη διά μίαν ακόμη φοράν την εμμονήν του εις το αίτημα της ΑΥΤΟΔΙΑΘΕΣΕΩΣ, να καταστήση σαφές εις τας συμμαχικάς κυβερνήσεις και ιδία εις την Αγγλικήν, την Αμερικανικήν και την Τουρκικήν ότι η Ελλάς εις ουδεμίαν περίπτωσιν θα αποστή από αυτό το αίτημα. Να *οργανώση* επίσης έναν αγώνα μακράς ίσως διαρκείας προς αντιμετώπισιν παντός ενδεχομένου και όλων των αντιξοοτήτων, τας οποίας θα συναντήσωμεν εις την δύσκολον αυτήν εθνικήν πορείαν.

Ο χρόνος είναι μία δύναμις ευεργετική, αν ξέρη κανείς να την χειρισθή. Αν θέλωμε λοιπόν ο χρόνος να αποβή υπέρ ημών, πρέπει να τον εκμεταλλευθούμε.

ΧΡΗΣΤΟΣ Δ. ΛΑΜΠΡΑΚΗΣ